ועדת העלייה, הקליטה והתפוצות, כנסת 16, פרוטוקול מספר 272, 2005-11-02 09:30

קולט אביטל: בוקר טוב, אני מתכבדת לפתוח את ישיבת ועדת העלייה, הקליטה והתפוצות.

קולט אביטל: כנהוג אצלנו, בפתיחת מושב – וזהו מושב חורף, אחרי שנעדרנו מכאן כשלושה חודשים, ואגב, הוועדה פעלה בחודשים האלה – אנחנו רוצים לשמוע מה השרה לקליטת עלייה ומה המשרד מתכוונים לעשות: תוכנית עבודה, דיווח על מה שהיה, היערכות.

ציפי לבני: תודה רבה.

ציפי לבני: חשבתי שמאחר שאני לא יודעת מה יהיה בשבוע הבא, נכון שנתמקד בשנה שחלפה.

ציפי לבני: הכנו גם יעדים לשנה הבאה, אבל אני מניחה ששר חדש, אם ייכנס, ירצה לקדם את היעדים שלו.

קולט אביטל: אז את אומרת שבטוח שזה שר, אבל לא שרה.

ציפי לבני: ככה נראה.

ציפי לבני: כלום לא בטוח, אבל כך נראה לי.

רומן ברונפמן: שום דבר לא בטוח.

ציפי לבני: שר, לרבות שרה.

ציפי לבני: בנוגע לשנה שחלפה, לפני שנעבור למצגת, ובלי להתייחס למספר העולים, אני חושבת שמבחינת המשרד השנה שעברה התאפיינה קודם כול בעבודה על בסיס המהפכה שעשינו והצגנו כאן – יועץ הקליטה האישי, השירות האישי.

ציפי לבני: עשינו תהליך של בחינה – איך זה עובד, אם זה השיג את מטרתו, מה צריך לשפר, שביעות הרצון.

ציפי לבני: תוכלו לשמוע זאת כאן, זה מצליח בצורה יוצאת מן הכלל.

ציפי לבני: אני מציעה שהוועדה תשמע גם סיפורים אישיים, מדהימים, על הקשר בין יועץ הקליטה לעולים – דבר שפחות אפיין את התקופות שבהן היה מול העולה משרד, ולא אדם.

ציפי לבני: שני נושאים נוספים שבהם הלכנו לכיוון חדשני הם התעסוקה, שבעיני הוא נושא מרכזי וחשוב מאוד – נושא הוואוצ'רים.

ציפי לבני: תהיה על כך התייחסות.

ציפי לבני: זה שינוי מוחלט בעבודה של המשרד מול העולה, מבחינת מתן האפשרות לעולה לבחור באופן חופשי יותר את סוג ההכשרה שהוא רוצה לקבל כדי לקדם את עצמו בעבודה.

ציפי לבני: הנושא השני הוא העברית.

ציפי לבני: שם אנחנו נמצאים אחרי הרבה שינויים מבחינת התוכניות שנכנסו לביצוע, ואנחנו גם לפני עלייה של ערוץ טלוויזיה אינטראקטיבי.

ציפי לבני: נדמה לי שבעבר הצגנו אותו כאן כיעד.

ציפי לבני: אנחנו נמצאים כמעט במקביל להוצאת מכרז להפעלה שלו.

ציפי לבני: במקביל, יש שימוש בכלים מודרניים יותר ללימוד עברית, כמו אינטרנט.

ציפי לבני: לא אכנס לנתוני המצגת שתוצג כאן, אבל התוצאה היא שבמקום האולפן הקלסי, או במקביל לו ובנוסף עליו, העולה יוכל ללמוד ולקדם את עצמו, בכל נקודת זמן, באמצעות האינטרנט והטלוויזיה.

ציפי לבני: הוא יוכל ללמוד לפי היכולת שלו והצרכים שלו, ובעיקר בשעות החופשיות שלו.

ציפי לבני: בעבר ראינו שכשהעולה צריך להגיע בשעה מסוימת לאולפן זה לא מנוצל נכון.

ציפי לבני: ברשותך, כאן אסיים את ההקדמה שלי, אתן את רשות הדיבור למנכ"לית המשרד.

ציפי לבני: חשוב שגם הוועדה תדע שבתקופה שבה אני מחזיקה ביותר ממשרד אחד, מטבע הדברים הנטל שנופל על כתפיה ועל כתפי כל הצוות המקצועי גדול יותר.

ציפי לבני: ואולי השר גם מפריע פחות לפעמים.

ציפי לבני: בסך הכול הם ראויים להערכה, ואני מציעה שהם יעברו על הנושאים.

ציפי לבני: יש עוד נושא שכדאי להתייחס אליו: הדיור לקשישים, הצוות יתייחס לנושא.

ציפי לבני: ברשותכם, אצא, ואשתדל לחזור לאחר מכן, לשאלות וכו'.

מירלה גל: בוקר טוב לכולם, המצגת ארוכה גם בשל המגוון הרחב של הפעילויות שהמשרד עוסק בהן וגם משום העשייה עצמה.

מירלה גל: אשתדל מאוד לקצר ולהתמקד בדברים המרכזיים.

מירלה גל: אם יש שאלות, מבחינתי אוכל להגיב עליהן בכל דרך, באמצע או בסוף.

מירלה גל: יש כאן צוות מכובד של המשרד, יושבים כאן ראשי האגפים, ונשמח להשיב על כל שאלה.

רומן ברונפמן: את מדברת ברצינות או בציניות?

רומן ברונפמן: בתוך חודשיים יגיעו 5,500 איש?

רומן ברונפמן: זה לא מציאותי.

קולט אביטל: אנחנו כבר בנובמבר.

מירלה גל: אני מקווה, אני לא יכולה להבטיח.

מירלה גל: אני חוזרת: אנחנו לא הגורם שאחראי על העלייה עצמה.

מירלה גל: אני מקווה שהתחזיות לא יתבדו.

מירלה גל: נכון להיום אפשר להצביע על עלייה במספר העולים מארצות מסוימות, אנחנו יודעים להגיד בוודאות שמצרפת יהיו יותר עולים וכך גם מארצות-הברית.

קולט אביטל: התחזית הזאת היא היפותטית או על סמך בקשות שהוגשו ולוח זמנים ידוע מראש?

קולט אביטל: כי ממה שידוע לי, בדרך כלל אין גלי עלייה גדולים בדצמבר.

אריה אזולאי: רק אתמול הגיעו 150 עולים.

רומן ברונפמן: מאנטרקטיקה יש שיא בדצמבר.

אריה אזולאי: כל העולים הסטודנטיאליים הם עכשיו.

אריה אזולאי: אתמול הגיעו מצרפת 100 סטודנטים.

רומן ברונפמן: אתה שותף לדברי המנכ"לית?

רומן ברונפמן: זו לא בושה להגיד שהשנה זה יהיה 80% משנת 2004, לא צריך סתם לזעזע אותנו.

קולט אביטל: רבותי, הפרענו למנכ"לית, אני אשמה בזה.

מירלה גל: אלו הנתונים.

מירלה גל: היעדים העיקריים שהשרה הציבה לשנת 2005 היו העצמת השפה העברית, טיפול ממוקד בנוער עולה בסיכון, שיפור כושר ההשתלבות בעולם התעסוקה, עידוד עלייה, תושבים חוזרים, שילוב תרבויות, שינוי תפיסת השירות, היערכות למתן פתרונות דיור לזכאים, גיור – נושא שכידוע התחלנו ב-2004, והיערכות המשרד לקליטת בני הפלשמורה, בעקבות החלטת הממשלה להכפיל את קצב העלייה.

מירלה גל: לעניין העצמת השפה העברית: זהו הכלי הראשוני והבסיסי שמאפשר לעולה להשתלב בחברה הישראלית, לרכוש השכלה, למצוא תעסוקה, להרגיש שייך.

מירלה גל: עם כניסת השרה לתפקיד היא הכריזה על העצמת השפה העברית וחיזוק השפה העברית כאחד מהיעדים המרכזיים, במהלך השנתיים האחרונות ביצענו פרויקטים רבים.

מירלה גל: הדברים המרכזיים שעשינו: בימים אלו ממש, ככל הנראה מחר, יצא המכרז לערוץ האינטראקטיבי בטלוויזיה.

מירלה גל: זה היה תהליך ממושך ולא פשוט.

מירלה גל: למעשה, זאת הפעם הראשונה שרשות ממשלתית מקימה ערוץ אינטראקטיבי.

מירלה גל: היינו צריכים אישורים של מועצת הכבלים והלוויין, לא אלאה אתכם בסיפורים, אבל זה בהחלט מהלך ראשוני מסוגו למשרד ממשלתי.

מירלה גל: אנחנו מקווים שברבעון הראשון של 2006 נזכה לראות את הערוץ באוויר.

מירלה גל: מעבר לכך, התחלנו ב-2004 והמשכנו ב-2005 את התוכנית "חטף-פתח".

מירלה גל: 25 תוכניות שבועיות שודרו עד כה.

מירלה גל: מתוכננת עונת שידורים נוספת.

מירלה גל: זו תוכנית בטלוויזיה החינוכית לילדים בני 6-9.

מירלה גל: אנחנו יודעים שצופים בה גם מעבר לכך, כך אנחנו יודעים, ובוודאי הסבתא ששומרת על הילד, שמצטרפת בזמן הצפייה.

מירלה גל: עשינו בדיקה של הרייטינג.

מירלה גל: יש רייטינג גבוה לתוכנית.

מירלה גל: אנחנו יודעים שהחשיפה גדולה מאוד.

מירלה גל: מעבר לכך, התחלנו לשדר את התוכנית דרך אתר האינטרנט, וזו עוד אחת מהתוכניות שאתייחס אליהן בהמשך.

מירלה גל: מי שלא יכול לצפות בתוכנית ברגע מסוים, או בשידורים החוזרים, יוכל בעתיד לראות את התוכנית באמצעות האתר.

מירלה גל: חלק מהדברים נמצאים באתר כבר היום.

מירלה גל: הפעלנו כיתות ממוחשבות במרכזי תפוח ב-13 יישובים.

מירלה גל: הכיתות מיועדות לדורשי עבודה, הורים ובני נוער, הכול במסגרת לימוד העברית.

מירלה גל: חולק מילון עברי-עברי לילדים שעלו לכיתה א'.

מירלה גל: בפעם השנייה קיימנו תוכנית שנקראת "קיץ של עברית" בשיתוף הסוכנות היהודית ומשרד החינוך.

מירלה גל: בחודשי הקיץ אנחנו מפעילים אולפנים לילדים, לפני תחילת שנת הלימודים.

מירלה גל: זה פרויקט חדש וייחודי.

מירלה גל: כמו שאתם יודעים, עד היום לא היה מענה לבני הנוער.

מירלה גל: זה לא מקיף את כל בני הנוער, אבל השנה זה בהחלט הקיף מספר מכובד של 1,700 ילדים ב-50 יישובים, שלמדו בקיץ.

מירלה גל: הלימודים הקלו את ההשתלבות שלהם בתחילת שנת הלימודים.

מירלה גל: "זמן עברית" – תוכנית בשיתוף רשות השידור, שמשודרת ברדיו רק"ע פעמיים ביום.

מירלה גל: יש בה תרגום מושגים לרוסית.

מירלה גל: כרגע אנחנו נמצאים לקראת הרחבה לשפות אחרות של עולים.

מירלה גל: אגב, גם לגבי התוכנית "חטף-פתח" היה ביקוש מצד הקהל דוברי הרוסית לתרגם את התוכנית, ולכן אנחנו בתהליך תרגום.

מירלה גל: אתר האינטרנט שלנו עלה לאוויר בחודש אוגוסט, הוא עדיין ניסיוני.

מירלה גל: עם זאת, כבר ניתן לקבל באמצעותו את פינות השידור של "זמן עברית", "חטף-פתח" ועוד דברים.

מירלה גל: בהמשך הוא ילך ויתעבה, ותהיה אינטראקציה בינו לבין הערוץ האינטראקטיבי.

מירלה גל: אנחנו לקראת פיילוט בנושא קומיקס.

מירלה גל: הגענו למסקנה שכדי למשוך קהל, בעיקר של צעירים, תהיה רצועת קומיקס שבועית, שתשודר וגם תהיה בהמשך באתר האינטרנט שלנו, ניתן יהיה לעשות בזה שימוש לצורך לימוד עברית.

מירלה גל: עוד תוכניות: תוכנית דרמה יומית, שעשועי לשון, פעילות ללקויי למידה וכמובן האולפנים הקלסיים, שמוכרים לכולנו.

מירלה גל: כיום באולפני אל"ף לומדים כ-9,000 עולים.

מירלה גל: האולפנים מופעלים בשיתוף משרד החינוך והסוכנות היהודית.

מירלה גל: במקביל לאולפני העברית הקלסיים יש עוד כ-3,500 עולים שלומדים במסגרות המשך ללימוד השפה העברית.

מירלה גל: כל זה לגבי העברית.

מירלה גל: מכאן אעבור לנושא הרווחה, שגם הוא אחד מהיעדים המרכזיים, בדגש על בני נוער בסיכון.

מירלה גל: במהלך 2005 קודמו והופעלו על-ידי המחלקה לשירותי רווחה שורה של מענים לגבי שתי סוגיות: נוער עולה במצבי סיכון, סכנה ומצוקה; נשים עולות שחשופות לאלימות.

קולט אביטל: את יכולה לפרט?

מירלה גל: להלן הפירוט: התוכנית "מסיכון לסיכוי" נכנסה לשנתה השלישית.

מירלה גל: זו תוכנית התערבות יישובית כוללנית בשיתוף פעולה עם משרד הרווחה, המשרד לביטחון פנים, הג'וינט ומשרד הקליטה.

מירלה גל: היא בארבעה יישובים, בכל יישוב כ-500 בני נוער מקבלים טיפול נקודתי.

מירלה גל: נכון להיום התוכנית זוכה להצלחה, ואני מקווה שכולנו יחד נוכל להתגייס ולהמשיך בה, עם הרשויות המקומיות.

מירלה גל: תוכנית התערבות רגישת-תרבות למניעת שימוש באלכוהול בקרב בני נוער עולה: התקיימו 22 ב-20 יישובים.

יורי שטרן: מה הם עושים, שותים יחד?

מירלה גל: זו תוכנית מניעה.

מירלה גל: כשאנחנו עושים תוכניות מניעה לעתים מתברר לנו שחלק מהמשתתפים כבר לא בשלב המניעה אלא בשלב השימוש, לצערנו.

מירלה גל: זה נכון גם לגבי סמים.

מירלה גל: לכן אין ספק שככל שנרבה לעסוק בתחום המניעתי, כך נצליח, אני מקווה, למנוע את ההגעה של בני הנוער למצב של שימוש אקטיבי.

מירלה גל: במסגרת "הפוך על הפוך" הפעלנו רכזי נוער דוברי רוסית ואמהרית במרכזי מידע וייעוץ לנוער בכ-16 מרכזים.

מירלה גל: כאמור, יש לנו גם תוכנית עם הרשות למלחמה בסמים, תוכנית למניעת שימוש בסמים בקרב עולה, יוצא חבר העמים ואתיופיה.

מירלה גל: התוכנית מכוונת גם להורים וגם לילדים.

מירלה גל: היא התקיימה בשבעה יישובים.

מירלה גל: התוכנית "מסיכון לסיכוי" מקיפה מאוד.

מירלה גל: אחד האלמנטים בה הוא ליווי נוער עולה עובר חוק.

מירלה גל: זו תוכנית לאיתור ולליווי, תמיכה וטיפול.

מירלה גל: מאחר שהתוכנית רחבה ויקרה מאוד, לקחנו את אחד האלמנטים הדומיננטיים בתוכנית ופיזרנו אותו בעשרה יישובים נוספים בארץ, בשיתוף עמותת "ידידים", שירות מבחן לנוער ומשטרת ישראל.

מירלה גל: תוכנית "פינה בלב" היא תוכנית התערבות אזורית כוללנית לנערות עולות בסיכון ב-16 בתים חמים.

מירלה גל: התוכנית עדיין לא הופעלה, היא לקראת הפעלה, בשיתוף פעולה עם מיזם יניב, "אשלים", קרן רש"י ומשרד הרווחה.

מירלה גל: השנה הפקנו את השנתון "ילדים עולים בישראל 2004".

מירלה גל: זה שנתון סטטיסטי, שכולל מידע סטטיסטי מקיף על ילדים עולים ובני נוער.

מירלה גל: הוא הופק עם המועצה לשלום הילד.

מירלה גל: השנתון נמצא בכל משרד, אצל כל גוף שעוסק בקליטת ילדים עולים, והוא משמש אותם בעבודתם השוטפת.

מירלה גל: בשנים הקרובות אנחנו מתכוונים להמשיך ולעשות את ה מחקר הזה, כי הוא חשוב ביותר מבחינת כל הגופים שעוסקים בקליטת ילדים עולים, כאמור.

מירלה גל: "עולים על הקו": הוכנה תשתית להקמת אתר אינטרנט ומענה טלפוני חם לילדים באמצעות בני נוער מתנדבים בשיתוף עמותת "1 1".

מירלה גל: בשבוע הבא אנחנו משיקים את התוכנית הזאת באופן פורמלי באשדוד.

מירלה גל: זו תוכנית ייחודית, של בני נוער שנותנים מענה לבני נוער.

מירלה גל: הצעירים עברו הכשרה מקצועית, ואנחנו מאמינים שזה עוד ערוץ שבו ניתן יהיה לתת מענה לבני נוער.

מירלה גל: שדרוג הפעילות והמענים לנערות עולות בסיכון, בשיתוף השירות לנערה במשרד הרווחה: התוכנית פועלת ביישובים כמו אשדוד, פתח-תקווה ונתניה.

מירלה גל: מעבר לתוכניות הארציות הכנו הרבה תוכניות שכונתיות במקומות בעייתיים במיוחד, כגון קריית-מלאכי, ירושלים – בשכונות נוה יעקב, פסגת זאב, ועוד.

קולט אביטל: מה זה אומר?

קולט אביטל: שיש שם קו חם שנשים יכולות להתקשר אליו, והוא פועל גם בשפות כמו אמהרית?

קולט אביטל: מה קורה בקריית-מלאכי, למשל?

קולט אביטל: אנחנו יודעים שיש הרבה מקרי רצח של נשים.

קולט אביטל: לצערנו היו הרבה בעיות בקרב נשים אתיופיות.

קולט אביטל: קיימנו הרבה ישיבות בנושא הזה.

מירלה גל: יש קו חם.

מירלה גל: התוכניות שאליהן אנחנו מתייחסים כרגע הן לא תוכנית של קו חם.

מירלה גל: משרד הקליטה מייצר תוכניות ארציות ומביא אותן ליישובים השונים.

קולט אביטל: מה התוכניות?

מירלה גל: אם יש בעיה כוללת במדינת ישראל, אנחנו מייצרים תוכנית ומביאים אותה ליישובים שונים.

מירלה גל: יש תוכניות יישוביות, כשפונים אלינו מעיר מסוימת ומבקשים מענה ספציפי לבעיה.

קולט אביטל: מה המענה הספציפי לקהילה האתיופיות, כשאין שום אפשרות לפנות בשום קו טלפון?

קולט אביטל: צריך שיהיה מענה גם בשפה הזאת.

מירלה גל: קודם כול, יש קו חם גם באמהרית.

שרה כהן: ארחיב: כאן מפורטות התוכניות שקשורות למענים לנוער עולה במצבי סיכון וסכנה.

קולט אביטל: שאלתי על נשים, לא על נוער.

שרה כהן: אבל התוכניות שמפורטות כאן הן תוכניות לבני נוער.

שרה כהן: זה מה שמפורט כרגע לגבי קריית-מלאכי.

שרה כהן: התוכנית הספציפית בקריית-מלאכי קרויה "מגדלור".

שרה כהן: היא מבוצעת יחד עם עמותת על"ם.

שרה כהן: היא מייצרת שם מענה גם באמצעות מרכז פעילויות של ספורט ושל איתור בני נוער גם בשעות הלילה המאוחרות והבאתם למסגרת הזאת.

שרה כהן: בעצם היא יוצרת פלטפורמת עבודה יישובית בקריית-מלאכי.

רומן ברונפמן: את זה הבנו.

רומן ברונפמן: אבל היושבת-ראש שאלה שאלה אחרת.

רומן ברונפמן: היא מעוניינת לשמוע אם יש תוכנית ספציפית לנשים שבה המענה הוא בשפה האמהרית.

קולט אביטל: אמרו לי שעוד לא הגיעו לזה.

שרה כהן: אני יכולה להרחיב, אבל זה בהמשך.

יורי שטרן: אתם יכולים לתת לנו מושג מה החשיפה?

יורי שטרן: אנחנו רואים את ממדי התופעות של נשירת בני נוער ושל התמכרות לסמים.

יורי שטרן: כשמסתובבים בערים רואים את הנערים בכל הכיכרות בערים הגדולות.

קולט אביטל: אנחנו מכירים את התוכניות של על"ם, עם כלי הרכב ברחובות.

קולט אביטל: נשמע אם יש תוצאות.

יורי שטרן: לאילו תוצאות אתם מגיעים?

שרה כהן: אנחנו מגיעים להיקפים די גדולים של בני נוער בתוכניות השונות.

שרה כהן: יש תוכניות ממוקדות יותר, למשל תוכנית "סיכויים".

שרה כהן: אנחנו יודעים שבפועל ליווי נוער עולה עובר חוק מועיל: בכל יישוב אנחנו מגיעים ל-30 בני נוער שעשו עבירות, צעירים שביצעו עבירות.

שרה כהן: התוכנית קיימת בעשרה יישובים, ובסך הכול מגיעים ל-300 בני נוער.

רומן ברונפמן: זה בשיתוף פעולה עם אגפי הרווחה?

שרה כהן: היא בשיתוף שירות מבחן לנוער ומשטרת ישראל.

שרה כהן: המוסד לביטוח לאומי, באמצעות הקרן לילדים בסיכון, אימץ את התוכנית, והוא עומד לאפשר לנו להיכנס לעשרה יישובים נוספים.

שרה כהן: בתוכנית הספציפית הזאת הגענו ל-300 בני נוער בכל הארץ, צעירים שעברו עבירות.

יורי שטרן: כמה זה מתוך הקליינטים הפוטנציאליים?

שרה כהן: אני לא יודעת להגיד בשליפה מהו השיעור, ברמת היישוב זה שיעור ניכר, מגיעים לבני הנוער שעשו את העבירות ביישוב.

שרה כהן: אני רוצה להגיד עוד משפט אחד בבקשה: במקומות שבהם התוכנית מתקיימת, יש ירידה בשיעור פשיעת הנוער העולה מקרב הפשיעה שם, כך לפי נתוני המשטרה.

קולט אביטל: כאן ניתנת סקירה כללית ואיננו יכולים להיכנס לכל פרט ופרט, וכל חברי ישאלו בדיוק את אותן שאלות.

קולט אביטל: במרוצת השנה אנחנו שומעים על מספרים מדאיגים, אנחנו שומעים שכ-20% מהנוער העולה מגיע לרמה כזאת או אחרת של עבריינות, מעבריינות קלה עד עבריינות קשה.

קולט אביטל: אנחנו שומעים שלפחות 20% מבני הנוער נושרים מבתי הספר.

קולט אביטל: את אומרת שאתם מגיעים ל-30 איש.

קולט אביטל: תני לנו מושג, בכל התוכניות המשולבות,

רומן ברונפמן: אבל זו תוכנית ספציפית נקודתית.

קולט אביטל: תן לי לסיים, אני שואלת את שאלתי, שאל את שאלתך.

קולט אביטל: אנחנו רוצים לדעת לאילו אחוזים מגיעים.

ציפי לבני: היקף הפעילות הכולל מגיע לכ-10,000 משתתפים ישירים ולכ-50,000 משתתפים באופן עקיף.

ציפי לבני: לא מדובר בבודדים או בעשרות.

ציפי לבני: אבל הבעיה קיימת.

ציפי לבני: העובדה שאנחנו מטפלים – ובשנה האחרונה הקצינו סכומים ניכרים לכך – לא מאיינת את הבעיה.

ציפי לבני: אני מבקשת מאנשי המשרד שיעבירו לוועדה בצורה מסודרת את כל היישובים, כולל הנתונים על שיעור בני הנוער העולה העובר חוק, הפעולות שאנחנו עושים והנתונים הסטטיסטיים שמצביעים על הירידה בשיעור הפשיעה באותו יישוב.

מירלה גל: התייחסתי לשנתון הסטטיסטי שהפקנו.

מירלה גל: אפשר לראות שם הרבה מהנתונים שאתם שואלים עליהם.

מירלה גל: אני יכולה לתת דוגמה אחת: בקרב בני הנוער הישראלים הוותיקים שיעור הנשירה מבתי הספר הוא 4%-5%.

מירלה גל: אצל הנוער העולה האתיופי השיעור גבוה קצת יותר, הוא 8%.

מירלה גל: כל הנתונים בידינו, חלקם הגדול נמצא בשנתון הסטטיסטי.

מירלה גל: נשמח להעביר כל נתון אחר שתרצו לקבל.

מירלה גל: אני חייבת לציין עוד נקודה: בכל הנוגע לתוכניות, מעבר לאלו שמופעלות ישירות על-ידי משרד הקליטה, יש כמובן תוכניות שמפעילות הרשויות המקומיות בתקציב שהן מקבלות מאתנו.

מירלה גל: זו תוספת.

שרה כהן: אני מבקשת להוסיף נתון אחד חשוב.

שרה כהן: קיבלנו נתונים מהמשטרה, מגב' סוזי בן-ברוך.

שרה כהן: לפי הנתונים, במעבר משנת 2004 ל-2005 חלה עצירה בשיעור הפשיעה של הנוער העולה יוצא חבר המדינות.

שרה כהן: לראשונה זה שנים, אחרי עלייה בכל שנה, המגמה נעצרה.

שרה כהן: אנחנו חושבים שזה נתון חיובי ומשמעותי ביותר.

ציפי לבני: הצגנו בזמנו את הריכוז שעשינו לשנת התקציב, ואמרנו שאנחנו רוצים לתת מכה בנושא הזה, כי כל הזמן היו נתונים של עלייה.

ציפי לבני: אמרנו שאנחנו רוצים לרכז מאמצים ולעשות הרבה מאוד פעילות, כדי לעצור את המגמה.

ציפי לבני: אני חושבת שהנתון הזה ראוי לציון.

קולט אביטל: איך זה מתבטא מבחינה תקציבית?

קולט אביטל: מה החלק של התקציב שמוקצה לנושא הזה?

מירלה גל: למעלה מ-10 מיליון ש"ח מושקעים בזה.

ציפי לבני: רק לתוכניות של נוער עולה.

קולט אביטל: זה הסכום משלכם, ועל זה נוסף איגום משאבים ממוסדות אחרים.

יגאל יאסינוב: אנחנו דאגנו לעלייה ניכרת בתקציב הזה.

ציפי לבני: לא, אני מוכרחה לומר שבמסגרת כל דיוני תקציב 2005 הצלחנו, למרות כל הקיצוצים, לקבל את הסכמת האוצר לצבוע את הצרכים האלה.

ציפי לבני: אני גם חושבת שהגענו לכאן ותיארנו את זה.

קולט אביטל: בכל המאמצים המשותפים שנעשים על ידכם, משרד הרווחה, על"ם, הג'וינט וכו', כמה הושקע השנה להערכתכם, כדי להגיע לתוצאה הזאת?

קולט אביטל: יש תמונה גלובלית של מה שמושקע על-ידי כל הגורמים יחד?

ציפי לבני: אני חושבת שזה בלתי ניתן להערכה, ואסביר מדוע.

ציפי לבני: אני מניחה שאפשר לרכז כמה הג'וינט מקצים לנוער עובר חוק, אך הפעילות לא ממוקדת רק בזה.

ציפי לבני: יש פעילויות במוקדים, שהן אינן ממוקדות, הן פעילויות רוחב – מאוד קשה לדעת.

מירלה גל: יש לי הערכה שמדובר בכ-30 מיליון ש"ח.

שרה כהן: לפי הנתונים של ועדת שמידט, שסקרה את התשומות שניתנות במשרדי הממשלה השונים – זה יפורסם במסגרת הוועדה הציבורית לבדיקת מצבם של תלמידים ונוער בסיכון, ואני שם מרכזת ועדת המשנה למגזרים ואוכלוסיות מיוחדות – הוצאת המשרד לתחום של נוער עולה בסיכון היא למעלה מ-30 מיליון ש"ח.

ציפי לבני: השאלה היתה מה לגבי ארגונים אחרים.

שרה כהן: בדרך כלל התשומות שניתנות באמצעות ארגונים חוץ-ממשלתיים יוצרות עיבוי של התקציב שלנו.

שרה כהן: למשל בתוכנית "סיכויים" עמותת "ידידים" משלימה מחצית מהעלות על כסף חדש שנכנס למערכת.

רומן ברונפמן: יש מידע על סך כל הכסף שמסתובב בשוק?

שרה כהן: מול התוכניות שלנו זה לפחות כפול ממה שאנחנו משקיעים.

רומן ברונפמן: אחד לאחד.

שרה כהן: יש עוד תוספות, התוכנית עצמה מייצרת תשומות נוספות, שאפילו לא עומדות מולנו.

קולט אביטל: אם כן, אם אתם משקיעים בזה 30 מיליון ש"ח, עם השותפים השונים אפשר לומר שבסך הכול מושקעים לפחות 60 מיליון ש"ח?

שרה כהן: להערכתי כן, לפחות.

ציפי לבני: לדעתי זה לא מביא בחשבון שורה שלמה של דברים.

שרה כהן: נכון.

שרה כהן: ועדת שמידט תוציא נתונים, אך קשה לפלח את האוכלוסייה העולה.

שרה כהן: אפשר לומר מה משרד הקליטה עושה לגבי אוכלוסייה זו, אבל כל מערכת אחרת תצטרך לעשות הבחנה בתוכה.

שרה כהן: עוד משפט: למשל התוכנית "פינה בלב – בית חם ויוצר":

שרה כהן: בכל שנה נשקיע 1.2 מיליון ש"ח לטובת הפעילות בבתים החמים לנערות.

שרה כהן: המצ'ינג מולנו הוא בדיוק כפול.

שרה כהן: כלומר, כרגע התוכנית תעבוד על למעלה מ-2 מיליון ש"ח בשנה.

שרה כהן: מחצית באה ממשרד הקליטה ומחצית מאיגום משאבים חיצוניים.

שגיא בלשה: בהקשר הזה חשוב להזכיר שיש גם כספים שמוקצים במסגרת משרד הרווחה לילדים בסיכון, בגובה של 600 מיליון ש"ח.

שגיא בלשה: חלקם מגיעים לעולים.

שגיא בלשה: זה נועד לאוכלוסייה הכללית.

ציפי לבני: אין לי ספק שזה יותר מ-60 מיליון ש"ח.

יורי שטרן: אז תרומת

יורי שטרן: כם די צנועה, אם כך.

רומן ברונפמן: 10% של כל הפעילות.

שגיא בלשה: יש גם בביטוח הלאומי.

מירלה גל: אדלג קצת.

מירלה גל: כאמור יש לנו גם מענים וטיפול לבעיית האלימות במשפחה, פורומים כאלה ואחרים שמתכנסים, הפעלת מודל טיפולי אזורי ויישובי רגיש-תרבות להתמודדות עם אלימות במשפחה בקרב עולות.

מירלה גל: הוא התחיל לפעול בכמה מקומות בארץ.

מירלה גל: פעילות מערכתית: אנחנו שותפים להרבה מאוד ועדות במשרדים שונים, ותורמים את חלקנו, אנחנו מיוצגים בוועדות.

מירלה גל: קיבלנו עלינו את הובלת ההתמודדות עם בעיית האובדנות בקרב צעירים יוצאי אתיופיה.

מירלה גל: בתקופה הקרובה יש לנו כוונה להכניס רכזי נוער למוקדי הקליטה האתיופיים שלנו, על מנת שיטפלו בבני הנוער.

מירלה גל: היקף התוכניות כפי שצוין כאן:

מירלה גל: באופן ישיר משתתפים כ-10,000 בני נוער והורים ובאופן עקיף כ-50,000 בני נוער.

קולט אביטל: לגבי אלימות במשפחה – האם הגיעה השעה לשאול על נשים?

מירלה גל: כמובן, זה כולל גם נשים.

קולט אביטל: אז תרשי לי לשאול את שאלתי.

קולט אביטל: קיימנו ישיבות, עם הוועדה לקידום מעמד האישה, ויצאנו בתחושה שמכל הישיבות לא חלה התקדמות בטיפול בנשים בסיכון, ודאי לא בקרב הקהילה האתיופית, כי אין שם מענה בשפות.

קולט אביטל: פנינו למשרד, ביקשנו להיערך לפעילות כלשהי, עוד כשהעולים במרכזי הקליטה.

קולט אביטל: עד כמה שאנחנו יודעים, אין מוקדים של מענה בשפה האמהרית, והנשים עצמן לא יודעות על האפשרויות.

קולט אביטל: לא מגיע אליהן המידע הזה, שיש כתובת שאליה הן צריכות לפנות.

קולט אביטל: אנחנו יודעים שיש בעיות לא מעטות בקרב הקהילה האתיופית.

מירלה גל: במסגרת התוכניות שלנו אנחנו עושים פעילות למניעת אלימות במשפחה.

מירלה גל: יש לנו גם פעילות במסגרת מוקדי הקליטה, ואחר כך אתייחס לכך.

מירלה גל: היום אנחנו פרושים ב-18 מוקדים בארץ, ובאמת מגיעים למספר רב של עולים מאתיופיה.

מירלה גל: מעבר לכך, יש קווים חמים שנותנים מענים בשפות השונות.

שרה כהן: המענה מתחלק לשניים: לגבי השפה יש קו חירום ארצי בכל השפות.

שרה כהן: הוא ניתן באמצעות משרד הרווחה.

שרה כהן: הגוף המפעיל אותו הוא ויצ"ו.

שרה כהן: עד לפני שנה הפעילה אותו עמותת "קו חירום".

שרה כהן: ויצ"ו זכה במכרז.

שרה כהן: הוא מופעל גם ברוסית ובאמהרית.

שרה כהן: זה המענה הממלכתי.

קולט אביטל: בוועדה הזאת נאמר שאין די קווים, שאין די מתנדבים לענות.

קולט אביטל: אלו דברים שאתם מסרתם.

שרה כהן: זה המענה הממלכתי של מדינת ישראל.

שרה כהן: הוא פועל בשפות.

שרה כהן: נוסף על כך, יש מענים שניתנים באופן נקודתי, בעיקר ברוסית.

קולט אביטל: איך המידע הזה מגיע לעולות מאתיופיה, לנשים בקריית-מלאכי, שהן כבר לא במרכזי הקליטה ולא יודעות שהוא קיים?

מירלה גל: המידע מגיע אליהם באופן שוטף, גם הפקנו סימניה עם הטלפון, באמהרית, עם כל מה שצריך.

מירלה גל: בשנה שעברה עשינו פעילות עם הרשות,

ציפי לבני: אבל אפשר להכניס את זה ל"דרך העיניים שלנו".

מרינה סולודקין: אני רוצה לומר שאנחנו, בתוכניות שלנו ב-2006, מתמקדים בעזרה לנשים חד-הוריות ולנשים אתיופיות.

מרינה סולודקין: אני רוצה להדגיש שבשנתיים האחרונות אנחנו עובדים עם כל האוכלוסייה אתיופית דרך המוקדים למען האתיופים.

מרינה סולודקין: הייתי בישיבות שיש לנו כל שבועיים, ומוקד לאתיופים נהפך למוקד של כל הפעילות.

מרינה סולודקין: זה גם לגבי מובטלים, גם לגבי נוער, אני חושבת שזה נכון מאוד שמצאנו את הכלי.

מרינה סולודקין: את צודקת.

קולט אביטל: יש איזה נתק.

קולט אביטל: יש רצון טוב, יש נכונות לעשות דברים, מושקעים מאמצים, מושקעים אמצעים, אבל בסוף הדרך אני מתרשמת מכל הישיבות שקיימנו כאן שיש פקק בדרך, והמידע לא מגיע.

קולט אביטל: השאלה היא מה אפשר לעשות כדי שהמידע יגיע.

קולט אביטל: גם צריכה להיות כאן פעולה חינוכית כלשהי, לפחות בקרב אוכלוסיות מסוימות.

רומן ברונפמן: יש לי שאלה עקיפה: כמה אתם משקיעים בפרסום שירותים, מסך כל תקציב המשרד?

מירלה גל: אני לא יכולה לתת מספר כרגע, כי יש גם חלוקה.

רומן ברונפמן: כמה זה באחוזים מסך כל הפעולה?

ציפי לבני: אם הייתי יודעת מתמטיקה, הייתי משהו אחר.

ציפי לבני: זה כ-1-2 מיליון ש"ח.

רומן ברונפמן: אני חושב שהשאלה במקום.

מירלה גל: כל תקציב הפרסום של המשרד הוא כ-4 מיליון ש"ח, החלוקה לכל תחום לא ידועה לי כרגע.

רומן ברונפמן: אם כן, אולי יש באמת חוסר בפרסום.

קולט אביטל: זה לא רק זה.

קולט אביטל: לצערי כרגע יש כלי אחד שמגיע לכל בית, והוא הרדיו.

קולט אביטל: הרדיו המסכן בשפה האמהרית – למרות כל מה שניסינו לעשות עם "קול ישראל", יש 11.5 שעות ביום ברוסית ואולי חמש דקות ביום בשפה האמהרית.

רומן ברונפמן: זה לא נכון.

יגאל יאסינוב: זה פשוט לא נכון עובדתית.

קולט אביטל: אשלים.

קולט אביטל: אנחנו חשבנו להשתמש ברדיו בשפה האמהרית ככלי שמפיץ את המידע.

רומן ברונפמן: אמרו כאן שהשידור הוא שעתיים.

מרינה סולודקין: שעתיים ביום.

מרינה סולודקין: את מתפרצת לדלת פתוחה.

קולט אביטל: בתחושה שלך, כמי שמכירה את העדה,

נגיסט מנגשה: זה טיפה בים.

יגאל יאסינוב: יש הבדל בין שלוש דקות לשעתיים.

יגאל יאסינוב: זה הבדל עובדתי.

יגאל יאסינוב: אנחנו לא אומרים שזה מספיק, אבל יש הבדל.

ציפי לבני: אני רוצה לשאול אם באמת יש תחושה שאין מידע בקרב בני העדה?

ציפי לבני: צריך לשאול זאת את בני העדה עצמה?

ציפי לבני: האם זה המצב?

ציפי לבני: האם אין מידע לאן לפנות?

נגיסט מנגשה: המידע הקיים אינו מספיק.

ציפי לבני: צאגה מלקו, מה קורה ברדיו בדברים האלה?

צאגה מלקו: קודם כול, הרדיו זה האמצעי היחיד כי הקהילה אנאלפביתית ואין אפשרות לעיתון.

צאגה מלקו: יש שידור פעמיים ביום.

צאגה מלקו: בצהריים יש שעה ורבע ובערב יש 45 דקות, כולל עשר דקות ... אין די מידע לקהילה.

מרינה סולודקין: אני יודעת מה זה שעתיים שידורים ומה זה 12 שעות שידורים.

מרינה סולודקין: שמתי לב לנושא הזה.

מרינה סולודקין: הייתי אצל שר האוצר,

רומן ברונפמן: תשדירי פרסום ומידע, זאת התשובה.

מרינה סולודקין: הייתי ברשות השידור, במשרד התקשורת.

מרינה סולודקין: עכשיו אני מאוד שמחה שאנחנו יכולים לברך את ציפי, כי היא אחראית על רשות השידור.

רומן ברונפמן: בכל פעם שיש בעיה זה כך – או משרד השיכון, או רשות השידור, איפה עוד אפשר לשים אותך?

ציפי לבני: חשבתי שאני עוברת משרד.

ציפי לבני: חשבתי שהצלחתי לקבל לפני שאני נותנת.

מרינה סולודקין: התוכנית שלי היא להרחיב את השידורים באמהרית עד ל-5-6 שעות.

מרינה סולודקין: לשם כך אנחנו זקוקים לתדר נפרד לאתיופים, כי אני לא עושה דברים על חשבון השידורים בשפות אחרות.

מרינה סולודקין: נגיד את זה כך.

רומן ברונפמן: זה דבר פתיר ולא יקר, זה אפשרי.

מרינה סולודקין: הייתי במשרד התקשורת.

מרינה סולודקין: אבי בלשניקוב אמר לי שהוא מבין את הנושא, ומ-2006, בעזרת השם, יש לנו כל התשתית שצריך.

קולט אביטל: גם במסגרת הקיים יש רק שעתיים ביום, אפשר לעשות בזה שימוש?

מירלה גל: עושים בזה שימוש.

ציפי לבני: קודם כול עושים, ושנית אפשר לעשות יותר.

מירלה גל: לסיכום נושא המידע אני רוצה לומר עוד משהו.

מירלה גל: כרגע זה לא מתקיים אבל אנחנו עובדים על זה.

מירלה גל: באמהרית יש בעיה ולא תמיד יודעים לקרוא את השפה, ולכן אי-אפשר לפרסם כמו בשפות אחרות.

מירלה גל: לכן כרגע המשרד עובד על הפקת קלטות בנושאים שונים, שאותן נפיץ בקרב בי העדה.

רומן ברונפמן: איך הקלטות יישמעו?

מירלה גל: תאמין לי, אין בית שאין בו טלוויזיה.

רומן ברונפמן: צריך וידאו, די-וי-די, מכשיר כלשהו.

קולט אביטל: רבותי, זמננו מוגבל.

קולט אביטל: נתאפק.

קולט אביטל: אנא שמרו את השאלות לסוף.

רומן ברונפמן: השאלה שלך גרמה לחשוב על זה, זה חשוב.

מירלה גל: נושא התעסוקה הוא אחד היעדים המרכזיים של המשרד, כמובן.

מירלה גל: אנחנו מפתחים באופן קונסיסטנטי תוכניות חדשות ושיטות חדשות להשמת עולים בעבודה.

מירלה גל: התוכנית החדשה של 2005 היא תוכנית הוואוצ'רים.

ציפי לבני: בעצם הרעיון הוא שכל עולה יקבל ואוצ'ר, סכום מסוים להכשרה תעסוקתית.

ציפי לבני: הבחירה היא שלו, הוא לא מחויב רק למסלולים של משרד התעשייה, המסחר והתעסוקה.

ציפי לבני: השוק יהיה חופשי, הוא יוכל להתאים את הקורס לצורך שלו ולמקום שבו הוא רוצה לעשות אותו.

רומן ברונפמן: ממתי זה מופעל?

מירלה גל: זה התחיל לפני כחודשיים.

מירלה גל: לצערי, מאחר שבתחילת השנה לא היה תקציב למדינה, הפעלת התוכנית התעכבה.

ציפי לבני: זה סוג של הפרטת ההכשרה התעסוקתית.

קולט אביטל: לא מגבילים במקצועות מסוימים?

רומן ברונפמן: יש משוב לזה?

מירלה גל: אנחנו ממש בתחילת הדרך.

מירלה גל: לפני החגים קיימנו ארבעה ירידי הכשרה כאלה בארבע ערים.

מירלה גל: הגיעו לשם 1,150 עולים, והם קיבלו את המידע.

מירלה גל: התפקיד של יועץ הקליטה האישי הוא לשבת עם העולה, לבדוק שהוא אכן מתאים לתחום שהוא רוצה ללמוד, ולבדוק שיש סיכויי השמה גבוהים בתחום.

ציפי לבני: מקצועות נדרשים.

רומן ברונפמן: מה גובה הוואוצ'ר?

מירלה גל: 10,000 ש"ח.

קריאה: למה דווקא העולים משנת 2000?

ציפי לבני: בגלל הכסף.

מירלה גל: היינו צריכים לשים את הגבול איפה שהוא, קבענו חמש שנים לאחור.

מירלה גל: יש ערוצים רבים אחרים שבהם משרד הקליטה מסייע לעולים בתחום התעסוקה.

מירלה גל: התוכנית המסוימת הזאת מיועדת למי שעלה בחמש השנים האחרונות.

מירלה גל: בעצם רק התחלנו בה עכשיו.

מירלה גל: כמובן, כמו כל דבר שאנחנו עושים היום, זה ילווה במחקר ונראה את התוצאות.

מירלה גל: אנחנו מקווים מאוד שהן תהיינה כאלה שנוכל להמשיך בתוכנית הזאת.

מירלה גל: על פניו עושה רושם שזה יכול להיות דבר מאוד מבוקש, ופתרון טוב להכשרה במקצועות שהיום השוק הממשלתי לא עוסק בהם.

ציפי לבני: לא צריך לחכות לקורס במשרד התעשייה, המסחר והתעסוקה.

רומן ברונפמן: מתי נגיע לדיור?

רומן ברונפמן: מלאי הקומפלימנטים הסתיים.

מירלה גל: פתחנו מרכזי הכוון חדשים בארץ לנושא של השמה.

מירלה גל: הגדלנו את היקף הקורסים של העברית התעסוקתית.

מירלה גל: בעקבות השינוי בתפיסת השירות שלנו, מה שאתייחס אליו בהמשך, הצלחנו להגביר את ההשמות שנעשות על-ידי רכזי התעסוקה בשטח.

מירלה גל: במקום להיפגש עם העולים, רכזי התעסוקה יוצאים לשטח ומחפשים מקומות.

מירלה גל: אכן אנחנו רואים עלייה בהשמות שנעשות על-ידי רכזות התעסוקה.

מירלה גל: עשינו עוד מהלך מבורך מאוד, בשיתוף שירות התעסוקה, ואפשרנו לעולים בשנתם הראשונה להתייצב במשרד הקליטה במקום בשירות התעסוקה.

ציפי לבני: אני מתנצלת, עלי לעזוב.

ציפי לבני: תודה רבה.

מירלה גל: כפי שציינתי בתחילת דברי, יש קורסים בעברית תעסוקתית, קורסים בעברית לנשים חד-הוריות, קורסים בעברית תעסוקתית בבתי הכלא וכיוצא באלה.

מירלה גל: כבר התייחסנו לתוכנית הוואוצ'רים, לא ארחיב, אבל אנחנו בהחלט מאמינים בהפרטה של השוק הזה כך שכמה שיותר אפשרויות תיפתחנה בפני העולים.

קולט אביטל: יש התייחסות כלשהי לדרך ללא מוצא שבה אנחנו נמצאים, וזה רק הולך ומחמיר, בנושא של רישוי מקצועות, מה שמונע מעולים להגיע?

קולט אביטל: כוונתי למקצועות הרפואיים, הפרה-הרפואיים וכו'.

קולט אביטל: אנחנו לא מגיעים לשום דרך, זה רק מסתבך יותר.

קולט אביטל: אגב, כדי להוסיף על הצרה הזאת, מתברר שגם ההכרה בתארים במשרד החינוך – גם זה מתעכב.

קולט אביטל: יש 10,000 בקשות שעוד לא נפתרו במשרד החינוך.

קולט אביטל: גם סטודנטים שרוצים לבוא – אדם שגמר דוקטורט, דורשים ממנו לעשות את הדוקטורט כמעט מחדש.

קולט אביטל: זה אפרופו תעסוקה.

מירלה גל: הסקירה שלנו עוסקת גם בקורסים, קורסי רישוי, הסבות וכיוצא באלה, אבל באופן ספציפי אומר משפט אחד, ואחר כך ראש אגף תעסוקה תרחיב.

מירלה גל: עשינו הרבה מאוד צעדים במהלך השנה האחרונה על מנת להקל בנושא של הרישוי, של מקצועות הרישוי השונים.

מירלה גל: פעלנו מול משרד הבריאות, ואני חייבת לציין שהיתה נכונות ללכת לקראת העניין בלא מעט נושאים.

מירלה גל: לא אומר שלכל הדברים יש פתרונות, אבל בהחלט התקדמנו בשנה אחרונה.

מירלה גל: קלאודיה תרחיב.

קלאודיה כץ: במקצועות הפרה-רפואיים המצב הפוך לחלוטין עכשיו.

קלאודיה כץ: אין שום צורך ברישום, כל העוסקים במקצועות הפרה-רפואיים יכולים לעבוד.

קלאודיה כץ: כל מה שנידון כאן.

קולט אביטל: זה בגלל הבג"ץ?

קולט אביטל: לא בגלל העזרה שלנו.

קלאודיה כץ: לא בדיוק, גם אנחנו היינו הרבה מאוד בעסק, אני חושבת שזאת גם אחת הסיבות לתגובת הבג"ץ.

קלאודיה כץ: שנית, כל המקצועות שאינם פרה-רפואיים שהיו בהם בעיות של תרגום – עורכי דין, רואי חשבון, הכול סגור.

קלאודיה כץ: עשינו מכרזים, אנחנו מימנו מתורגמנים, והדבר פתור.

קלאודיה כץ: להיפך, כעת יש הזדמנות בלתי רגילה לעולים מצרפת ומארגנטינה ומכל המדינות שבהם בעלי המקצועות הפרה-רפואיים למדו דברים שונים ממה שלמדו כאן.

קלאודיה כץ: אנחנו ערוכים, ואנחנו במגעים עם משרד הבריאות, על מנת לעשות קורסי הכנה.

קלאודיה כץ: הרי ברור שהמצב הזה לא יישאר.

קולט אביטל: קורסי הכנה למה, אם אין צורך ברישוי?

קלאודיה כץ: כן, אבל מחר משרד הבריאות יכול להשלים את חלק העבודה שלו מול החוק ולהביא כללים חדשים לרישוי העולים בכל התחומים.

יגאל יאסינוב: בוועדת העבודה, הרווחה והבריאות כבר מסיימים הכנת חוק בנושא.

קולט אביטל: אמרת שאין צורך ברישוי, את אומרת שיש כללים חדשים?

רומן ברונפמן: יש פרצה בחוק.

יורי שטרן: זה וקום שלא שמו לב אליו.

קלאודיה כץ: אענה: כרגע אין שום צורך ברישוי.

קלאודיה כץ: זה יכול להימשך לעד, אבל ברור לנו שבסוף יבוא יום והאנשים כן יצטרכו לעבור מבחני רישוי.

קלאודיה כץ: אנחנו לא מחכים ליום הזה.

קלאודיה כץ: כבר היום אנחנו במגעים עם משרד החינוך כדי להבין מהן הדרישות החדשות, כדי שנוכל להיערך בקורסי הכנה.

יורי שטרן: אל תעודדו אותם לעשות את זה.

מירלה גל: אנחנו לא מעודדים, אבל בסיכומו של דבר,

קלאודיה כץ: זה עניין של שנה-שנתיים.

יגאל יאסינוב: החוק כבר בשלבי סיום בוועדת העבודה, הרווחה והבריאות, הוא כבר לקראת הצבעה.

יורי שטרן: הוא יחול רטרואקטיבית?

רומן ברונפמן: לא.

יגאל יאסינוב: בחלק מהמקרים הוא יאסור על אנשים לעבוד, אם אין להם רישיון מיוחד.

יגאל יאסינוב: זה מיום כניסת החוק לתוקף.

יגאל יאסינוב: באותו יום הם יפוטרו.

יורי שטרן: אתה צריך לטרפד את זה.

יגאל יאסינוב: זה מה שאני עושה, אבל זה חוק ממשלתי.

יגאל יאסינוב: קשה.

מירלה גל: אני רוצה לציין שמעבר להחלטת בג"ץ, במסגרת הפעילות שלנו מול המשרדים השונים – משרד הבריאות, לשכת עורכי הדין, רואי החשבון וכו' – הצלחנו לקדם בהרבה את נושא הרישוי.

מירלה גל: חשוב שהדברים האלה ייאמרו.

מירלה גל: למשל אני יכולה לתת דוגמה ספציפית, אני לא חושבת שצריך להיכנס ליותר מדי דוגמאות: למשל היתה בעיה עם הפיזיותרפיסטים.

מירלה גל: בעקבות טיפול נקודתי שלנו הבעיה הזאת נפתרה.

מירלה גל: במקום בחינות הם עושים הסתכלות, ועוד במימון שלנו.

מירלה גל: לקחנו את הבעיות אחת לאחת וניסינו למצוא פתרון לכל בעיה.

מירלה גל: אני לא רוצה להשלות ולומר שאין בכלל בעיות.

מירלה גל: יש.

מירלה גל: להרבה מהן מצאנו פתרון, לא לכולן.

קולט אביטל: תסלחו לי, לא מבינה על מה אנחנו מדברים.

קולט אביטל: יש לנו בעיות עם רוקחים מצרפת, אין שום פתרון.

קלאודיה כץ: אין בעיה עם הרוקחים, אנחנו מפעילים קורסים.

קולט אביטל: אני רואה שאין פתרון.

קולט אביטל: או שאתם לא עונים לנו כשאנחנו פונים אליכם.

קולט אביטל: אני רואה שאנחנו פונים אליכם בבקשה מיום 29 במרס 2005.

קולט אביטל: לא קיבלנו שום תשובה, שום התייחסות מהמשרד.

קולט אביטל: הוועדה פונה למשרד בבקשה להגדיל את התקציב להסבה מקצועית לעולים שעסקו במקצועות רפואה טרם עלייתם.

מירלה גל: לא פעם ולא פעמיים העברנו לכם נתונים בנושא של מקצועות הרישוי, כולל תקציבים.

מירלה גל: נשאלו שאלות, קלאודיה כץ ישבה בוועדה הזאת כמה פעמים כשהתייחסו לנושאים האלה.

מירלה גל: כל מידע שתרצו לקבל תקבלו מהמשרד.

מירלה גל: אני רוצה לציין נתון נוסף שהתחלתי לומר.

מירלה גל: מאחר שאנחנו יודעים שהבעיות הן לא רק ברישוי – אלא יש גם מצבים שעולה צריך לעשות סטז', ואין מי שמוכן לקבל אותו כשהוא צריך לממן את הסטז' הזה – הצלחנו להגיע לסיכום עם האוצר לגבי תקציב 2006.

מירלה גל: קיבלנו תקציב לא מבוטל על מנת לאפשר סיוע גם למי שצריכים לעשות את הסטז' לפני שהם מקבלים את הרישוי, אנחנו נממן את הסטז' שלהם.

מירלה גל: אני בהחלט חושבת שכשאנחנו מסתכלים על כלל הפעילות, יש לנו פתרונות.

מירלה גל: אולי לא לכל נושא, אולי לא לכולם, אבל בהחלט יותר ממה שהיה בעבר.

קלאודיה כץ: הקורס לרוקחים בהתכתבות, אותם תשעה שהיתה לגביהם בעיה – זה נפתח החודש.

קלאודיה כץ: הפעלנו אותו באוניברסיטת ירושלים.

קולט אביטל: זה הרוקחים הרוסים.

קולט אביטל: שם, תודה לאל, הגענו לפתרון אחרי שלוש שנים של עבודה משותפת שלי, של קודמי, של סגנית השרה.

קולט אביטל: כרגע אני העליתי את השאלה של רוקחים מצרפת, שלומדים שנתיים יותר ממה שלומדים בארץ, ובמשרד הבריאות ממשיכים לעשות להם את כל הבעיות האפשריות.

קולט אביטל: אין לי כרגע טענות, אני מנסה לחשוב אם בשנה שחלפה הצלחנו לפתור בעיות או לא.

קולט אביטל: אני מודה שאני יוצאת קצת מבולבלת.

קולט אביטל: אני לא יודעת מה מהבעיות כן פתרנו ומה לא פתרנו.

קולט אביטל: אולי נייחד עוד ישיבה של הוועדה לכך, כדי לבדוק איפה אנחנו עומדים בכל הנושאים האלה.

קולט אביטל: הרושם שלי היה שזה גורם שמפריע לעולים מלהגיע.

קולט אביטל: לכן מחובתנו כאן לבדוק.

קולט אביטל: קיימנו אין-ספור ישיבות, היה אצלי מנכ"ל משרד הבריאות בכבודו ובעצמו, והסביר לי למה במשרד הבריאות ימשיכו להתנגד ולמה ימשיכו לדרוש מרופאים ומאחיות את כל הבחינות, גם אם הם למדו בטובי בתי הספר בחוץ-לארץ.

מירלה גל: כדי לסכם את הנושא, לפחות מבחינתי, אנחנו במשרד עושים את כל מה שאנחנו יכולים – גם בסיוע תקציבי, גם בפניות חוזרות ונשנות למערכות שעוסקות במתן הרישוי.

מירלה גל: לומר שלכל דבר יש פתרון, לא.

מירלה גל: לצערי הפתרון גם לא תמיד בידיים שלנו.

מירלה גל: אבל לפחות במסגרת משרד הקליטה אני כן חושבת שהתקדמנו בלא מעט נושאים.

מירלה גל: מבחינתי, בתום הישיבה הזאת אחזור למשרד ואפקסס שוב את הרשימה.

מירלה גל: יש לנו טבלה מסודרת מאוד של הבעיות שיש ושל הפתרונות שקיימים.

קולט אביטל: לא קיבלנו טבלה כזאת .

יורי שטרן: רצוי לנו מאוד לקבל דיווח כזה.

מירלה גל: אין בעיה, הטבלה קיימת.

מירלה גל: נשמח להציגה בפניכם.

יורי שטרן: אולי זה גם ישמש דוגמה לפתרון פקקים נוספים.

קולט אביטל: אם יורשה לי, אני רוצה לפתוח סוגריים לרגע, ולהפנות את תשומת לבך לכך שכתבנו אליכם מכתב, ואף אחד לא אמר כאן את ההיפך, כתוצאה מישיבה עם רדיו רק"ע, לגבי זה שלא העבירו להם תקציבים.

קולט אביטל: כתבנו אליכם ולשר אולמרט ולמנכ"ל רשות השידור: "לבחון הגדלת הקצאה של שעה וחמש דקות לשידורים באמהרית, שאינה מספקת".

קולט אביטל: זה על-פי נתונים שאנחנו קיבלנו מהם.

קולט אביטל: שנית, אני מפנה להחלטה של הוועדה מיום 29 ביוני.

קולט אביטל: פנינו אליכם, אל השרה לקליטת עלייה, אל סגן שר הרווחה ועוד: "הוועדה קוראת למשרד לקליטת עלייה להגביר את ההסברה והמודעות למניעת אלימות באמצעות אמצעי התקשורת, ובמיוחד להגברת הזמן המוקצה לשידורים בנושא הזה בשפה האמהרית ברדיו".

מירלה גל: אני אומרת, סגנית השרה מרינה סולודקין לקחה את זה על עצמה כמשימה אישית-לאומית-משרדית.

מירלה גל: היא תטפל בנושא.

קולט אביטל: בינתיים זה לא קרה.

מירלה גל: היא קיימה פגישות, היא נמצאת במהלכים מתקדמים.

מירלה גל: אולי, אם השרה תקבל את רשות השידור, אולי נמצא אוזן קשבת ורדיו משדר.

מירלה גל: אתקדם במהירות: השתלמויות, קורסי רישוי, קורסי הסבה, סיוע לאומנים ולספורטאים עולים.

יגאל יאסינוב: לפני כן, מה לגבי העצמאיים?

יגאל יאסינוב: לא דיברתם עליהם.

מירלה גל: עוד לא הגענו לזה.

קולט אביטל: יש מת"י, עשינו ישיבה בנושא זה.

מירלה גל: משרד הקליטה עוסק בכמה תחומים בנושא התעסוקה: מדענים עולים, יזמות עסקית, וכל מה שאיננו אחד מאלה נופל בתחום אחריות אגף התעסוקה.

מירלה גל: עד עכשיו הצגתי רק את אגף התעסוקה.

מירלה גל: כמובן, עשינו פרויקטים מיוחדים לעולי אתיופיה: "אשת חיל", רכזי תעסוקה במוקדי קליטה ב-18 יישובים, הפעלת חממות תעסוקתיות ומימון והפעלה של קורסי הכשרה לעולים מאתיופיה, סדנאות לחיפוש עבודה וכיוצא בזה.

מירלה גל: ברשותכם אעבור לפעילות אגף הקליטה במדע לשנת 2005:

מירלה גל: כמו שאתם יודעים יש תוכנית קמ"ע, של כ-500 מדענים עולים מצטיינים.

קולט אביטל: הצלחנו להעביר את התקציב.

מירלה גל: תודות לחבר הכנסת נודלמן, שנמצא כאן, הצלחנו להשלים לפחות חלק מהחוסר בתקציב, ובתוספת פנים משרדית שעשינו אנחנו ממשיכים להפעיל את תוכנית קמ"ע.

יורי שטרן: מה קורה בשנה הבאה?

מירלה גל: חסר.

יורי שטרן: שוב, אותו סיפור.

קולט אביטל: אותו סיפור באותו סעיף.

מירלה גל: אנחנו באותו בסיס, עדיין חוסר של 22 מיליון ש"ח בבסיס.

מיכאל נודלמן: אם אף אחד לא יתמוך בזה, אני רוצה לראות מה יקרה.

מיכאל נודלמן: זה בושה וחרפה.

מיכאל נודלמן: כל שנה צריך ללכת ולהילחם.

מיכאל נודלמן: כל שנה אותו דבר.

מיכאל נודלמן: זאת מדינה, זה לא עסק פרטי.

מירלה גל: מעבר לתוכנית קמ"ע, עד סוף ספטמבר התקבלו לטיפולנו והוכרו כמדענים 211 עולים ותושבים חוזרים.

יורי שטרן: כמה זה בהשוואה לשנים הקודמות?

מירלה גל: זה פחות או יותר תואם את נתוני שנת 2004.

מירלה גל: קרנות מחקר: גם השנה אנחנו מתכוונים לתקצב מחקרי מדענים עולים באמצעות המדענים הראשיים במשרד הביטחון, משרד התשתיות הלאומיות, המשרד לאיכות הסביבה ומשרד הבריאות, לראשונה גם השנה.

מירלה גל: כחלק מפעילות עידוד עלייה ועל מנת לעודד חזרה או עלייה של צעירים משכילים, המשרד החליט לתקצב מלגות לתלמידי מחקר שיתקבלו לאחת אוניברסיטאות.

מירלה גל: בשנת 2004 אישרנו 16 מלגות לדוקטורנטים והשנה, עד סוף ספטמבר אושרו 13 מלגות נוספות.

מירלה גל: גם נתנו הזדמנות שנייה למדענים מתחום המח"ר בעלי תואר שלישי בתחומי החברה והרוח.

מירלה גל: השנה אנחנו מתקצבים העסקה של 11 מדענים עולים, עד 10 שנים, שמשתלבים במחקרים שונים.

יגאל יאסינוב: לגבי טכנולוגיה, מה לגבי התקציב הנקודתי שהעברנו והייתם צריכים לפתור את הבעיה?

יגאל יאסינוב: קיבלתי ידיעה שיש דרישה לא לתקצב בכלל את הפרויקט, ולהחזיר את הכסף למשרד האוצר.

מירלה גל: הפעילות הזאת היא דווקא במסגרת אגף עידוד יזמות, אבל אתייחס לזה.

מירלה גל: קיבלנו באדיבות

מירלה גל: כם תקציב לבתי טכנולוגיה.

מירלה גל: ייצרנו פרויקט שמשלב את בתי הטכנולוגיה עם יזמות עסקית.

מירלה גל: לצערי הרב, נכון לשבוע זה עוד לא הצלחנו לקבל את האישור של ועדת המכרזים להפעלת התוכנית.

מירלה גל: אם הבעיה הזאת לא תבוא אל פתרונה בימים הקרובים, אחזור אליך ואדון אתך במה שניתן לעושת.

יגאל יאסינוב: אולי אם לא תהיה אפשרות לפתור את הבעיה נפעל לכך שהתקציב הזה יעבור לשנה הבאה לאותו פרויקט, כי עכשיו יש חודשיים לבנות את זה כמו שצריך לתחילת השנה.

מירלה גל: התוכנית בנויה.

מירלה גל: יש בעיה אחרת: האם צריך מכרז לגבי פעילות של מת"י וכו'.

מירלה גל: זו בעיה שאינה תלויה בהכרח במשרד הלקיטה.

יגאל יאסינוב: אז אני מחכה לתשובה.

מירלה גל: גם אני מחכה, ממש בימים אלה.

מירלה גל: אעדכן אותך.

מירלה גל: פעילות אגף יזמות עסקית: אנחנו ממשיכים להפעיל בהצלחה את תוכנית Business Il, תוכנית שמוכרת לכם בוועדה.

מירלה גל: אין צורך שארחיב.

מירלה גל: התוכנית מאפשרת את תחילת התהליך כבר בחוץ-לארץ.

מירלה גל: נכון להיום ביקרו באתר למעלה מ-10,000 מתעניינים, ולמעלה מ-500 עולים פוטנציאליים נמצאים בקשר שוטף.

מירלה גל: 105 משפחות עלו והקימו עסק בעקבות התוכנית.

מירלה גל: פרויקט נוסף שהכנסנו בשנת 2005 הוא הלוואות שלב ב'.

מירלה גל: עד היום המשרד נתן רק הלוואת שלב א' בסך של 35,000 ש"ח.

מירלה גל: בחודש האחרון התחלנו להפעיל את תוכנית שלב ב', שמאפשרת מתן 20,000 ש"ח נוספים.

יורי שטרן: מה זה עריכת כנסת ל-105 בתי עסק?

מירלה גל: לפני כחודש, לפני החגים, עשינו כנס לאותם 105 יזמים עולים שהגיעו בעקבות התוכנית Business Il ופתחו עסק בארץ.

מירלה גל: אנחנו רוצים ליצור ביניהם רשת של תמיכה זה בזה, שיוצרת ציבור שמחויב זה לזה.

יורי שטרן: מה לגבי מרכז המידע לעולים יזמים?

מירלה גל: יצא מכרז, נבחר זוכה, הוגשה עתירה.

מירלה גל: כיום אנחנו נדרשים לצאת למכרז חדש.

יורי שטרן: אני מקווה שהפעם יהיה תנאי של ניסיון עם עולים, מה שלא היה קודם.

מירלה גל: ככל הנראה לא נוכל לשנות את המכרז עצמו.

מירלה גל: יש כאן בעיה חוקית.

יורי שטרן: זה היה פגם במכרז הקודם.

יגאל יאסינוב: על סמך הפגם הוא בוטל.

מירלה גל: לא על סמך הפגם הזה.

יורי שטרן: לא על סמך הפגם הזה, אבל זה היה פגם ברור.

מירלה גל: יכול להיות, אבל אנחנו מנועים מלעשות שינויים מהותיים במכרז.

קולט אביטל: ברגע שהתפרסם, אלא אם אומרים שהמכרז ההוא מת ויוצאים עם תנאים חדשים,

יורי שטרן: המכרז ההוא מת באמת.

מירלה גל: אי-אפשר לשנות את הקריטריונים.

יגאל יאסינוב: התקציבים שהוצאתם לתמיכה ביזמות, חלק מהם זה סכום חד-פעמי.

יגאל יאסינוב: מה יהיה בשנה הבאה?

יגאל יאסינוב: יש לכם פתרון?

קולט אביטל: הייתי רוצה לבקש משהו: יש לנו עוד רבע שעה, ויש לנו ועוד המון תחומים.

קולט אביטל: אולי ננסה כולנו להתאפק ולהשאיר את השאלות לסוף?

קולט אביטל: אולי נצטמצם במצגת, ואחר כך יישאלו השאלות.

מירלה גל: אשיב בקצרה: אני מאמינה שניתן לזה מענה, כי התחום חשוב לנו מאוד, כך עשינו גם בשנה שעברה.

מירלה גל: אתקדם במהירות.

מירלה גל: אני מניחה שיהיו הרבה שאלות, גם בתחום הבא, תחום הדיור, אבל התבקשתי לסיים בתוך עשר דקות.

מירלה גל: הנתונים לפניכם.

מירלה גל: למעלה מ-1,000 דירות ציבוריות על כל סוגיהן ניתנו לעולים.

מירלה גל: 837 הוסטלים.

יורי שטרן: ירידה בשליש.

מירלה גל: סוכם על שכירות ארוכת טווח עם משרד האוצר ואנחנו צפויים להתחיל בתוכנית ממש בימים אלו.

קולט אביטל: מה הפתרונות לגופו של עניין?

קולט אביטל: אני מבינה שבדיור הציבורי שכר הדירה עלה, אני מבינה שכרגע אין בנייה ציבורית להוסטלים או לדירות נוספות.

קולט אביטל: יש מדיניות אחרת.

מירלה גל: נכון להיום הפתרונות הם דירות ציבוריות, הוסטלים ומקבצים, וכן שכירות ארוכת טווח, שתתפוס נפח גדול בהרבה בפעילות.

יורי שטרן: יש 1,000 משפחות.

מירלה גל: השנה אנחנו מדברים על עוד 2,000 חוזים חדשים, 2,000 תוספות לשכירות ארוכת טווח.

קולט אביטל: זה עד סוף דצמבר?

מירלה גל: כן.

יורי שטרן: משרד השיכון מדבר על 1,000.

מירלה גל: זה לא המסלול של משרד השיכון.

מירלה גל: מסלול משרד הקליטה הוא 2,000 שכירויות, זה בנפרד.

חביב קצב: יחד עם משרד השיכון, אך בנפרד.

קולט אביטל: עשיתם משהו בקשר להעלאה בסכום שמשרד השיכון הטיל על עולים בדיור ציבורי?

קולט אביטל: זה הקפיץ במאות אחוזים.

חביב קצב: היתה החלטת ממשלה בנושא הזה.

קולט אביטל: בסך הכול מדובר באנשים שחיים מ-1,700 ש"ח בחודש.

מרינה סולודקין: כתבתי שיש התחייבות בכתב שלא מעלים למי שמקבלים קצבאות זקנה.

חביב קצב: זה הולך למדרוג.

קולט אביטל: קיבלנו את המכתב הזה?

קולט אביטל: כתבתם לנו?

מרינה סולודקין: כתבנו למשרד הבינוי והשיכון, אתם לא הכתובת.

קולט אביטל: אנחנו לא הכתובת, אבל אם אנחנו לא יודעים את זה, אנחנו יכולים להמשיך להטיל ביקורת.

קולט אביטל: אם אתם לא מוצאים לנכון להגיד לנו שזאת המדיניות שלכם,

מרינה סולודקין: היא לא מדיניות שלנו.

מירלה גל: זאת לא החלטה שלנו.

קולט אביטל: הממשלה החליטה, מה המשרד מתכוון לעשות?

מרינה סולודקין: כסגנית שרת הקליטה פניתי לשר הרצוג, גם הייתי אצלו במשרד.

מרינה סולודקין: קיבלתי מהשר ומבכירים במשרדו את ההתחייבות שאלה שמקבלים קצבת זקנה – זה לא חל עליהם.

יגאל יאסינוב: זקנה ופנסיה או זקנה בלבד?

קולט אביטל: לא נגיע לשום דבר.

קולט אביטל: אני מצטערת, אולי נצטרך ,ברשותך, להזמין אותך שוב להמשך.

מירלה גל: אין בעיה.

מירלה גל: אם יש דברים שחברי הוועדה או יושבת-הראש הנכבדה רוצים שנתמקד בהם, נעשה עוד ישיבות בנושאים ממוקדים.

קולט אביטל: יש ישיבה מיוחדת שקבענו, גם עם משרד השיכון, על כל מכלול בעיות השיכון.

קולט אביטל: אצלנו הנושאים האלה בסימני שאלה מאוד גדולים.

קולט אביטל: אנחנו מוכנים להרחיב את הישיבה הזאת ולבקש גם ממך להשתתף בה, כדי שנציג את כל פתרונות הדיור.

קולט אביטל: זה נושא שהוא בנפשנו, ואנחנו לפחות, בקצה הזה, לא קיבלנו תשובות מספקות.

קולט אביטל: אני שמחה לשמוע שהשר הרצוג התחייב, אני עוד לא רואה איך זה קורה.

קולט אביטל: הישיבה ב-23 בנובמבר.

יורי שטרן: מהם הקריטריונים שלפיהם מעלים שכר דירה?

יורי שטרן: זה עוד לא נקבע.

יורי שטרן: לכן אי-אפשר לדעת על מי זה יחול.

חביב קצב: יש קביעה.

חביב קצב: אעביר.

מירלה גל: עם זאת, אני חייבת לציין שכשהתקבלה החלטת הממשלה, משרד הקליטה והשרה נלחמו, והפגיעה היתה קטנה בהרבה ממה שהאוצר התכוון מלכתחילה.

מירלה גל: תרשו לי, אני מאוד רוצה להשלים לפחות את הדברים העיקריים.

מירלה גל: מענקי משכנתאות לעולים מאתיופיה: אנחנו ממשיכים לתת מענקי משכנתאות.

מירלה גל: כפי שהוועדה יודעת, גובה הסכום אינו מאפשר פריצה למקומות חזקים יותר.

מירלה גל: אנחנו נשארים עם אותן הבעיות.

קולט אביטל: נשארים עם אותה בעיה.

מירלה גל: הצענו במסגרת התוכנית לקליטת הפלשמורה להעלות את סכומי מענקי המשכנתאות.

מירלה גל: נכון להיום אנחנו לא מצליחים.

מירלה גל: אנחנו גם מתחילים לחוש בבעיות.

קולט אביטל: למה לא להשתמש גם לגבי עולי הפלשמורה בפתרונות של שכירות לטווח ארוך?

מירלה גל: זה אולי יהיה רלוונטי לצעירים.

מירלה גל: יש בעיה עם שכירות בכלל, ולכן זה לא באמת פתרון.

מירלה גל: ראינו שאנחנו לא מצליחים להגיע לדירות נ"ר לעולים נכים בהיקף שאנחנו זקוקים לו, ולכן יצרנו תוספת בשכר דירה לעולים נכים, והיא ניתנה ל-104 עולים נזקקים.

יורי שטרן: מה גובה התוספת?

חביב קצב: 1,000 ש"ח למשפחה בנוסף.

מירלה גל: ו-800 ליחיד.

מיכאל נודלמן: אין דירות נ"ר?

מירלה גל: כמעט אין, וגם אם כן, גם אין תקציב שיפוץ במשרד השיכון, לכן יצרנו אלטרנטיבה.

קולט אביטל: כמה אנשים עוד מחכים בתור לדירות נ"ר מבין העולים?

חביב קצב: כ-300 איש, בלי ה-100.

חביב קצב: זה תקציב ענקי.

מירלה גל: עשינו הרבה מאוד פעילות בתחום של סטודנטים עולים.

מירלה גל: לא ארחיב את הדיבור על הנושא כרגע.

מירלה גל: זה גם לא נמצא במצגת.

מירלה גל: יש לנו הרבה תוכניות משותפות עם הסוכנות בנוגע לעידוד עליית צעירים.

מירלה גל: מעבר לשוטף, הסטודנטים שמגיעים, אנחנו מוצאים נישות ייחודיות, מקצועות ייחודיים, דברים שמעניינים את הצעירים בארצות המוצא השונות.

מירלה גל: יצרנו תוכניות נקודתיות מול ארצות שונות.

מירלה גל: חלקן יופעלו כבר בשנת הלימודים הקרובה וחלקן יופעלו בשנת הלימודים הבאה.

מירלה גל: לעניין הגיור: נושא מעניין.

קולט אביטל: אנחנו מקווים שהתוכנית שלכם לגיור בני מנשה תצליח.

קולט אביטל: שלחתם לשם שישה רבנים, תבורכו.

קולט אביטל: ממש זה מה שהיינו צריכים.

מירלה גל: כשאת אומרת "אתם", למי את מתכוונת?

קולט אביטל: הממשלה החליטה לשלוח שישה רבנים להודו, כדי לגייר את בני מנשה, כי כל הבעיות בארץ נפתרו.

מירלה גל: חשבתי שאת מתכוונת למשרד הקליטה.

מרינה סולודקין: עושים קואליציה עם גפני נגד בני מנשה, אני ואת, ולא יהיו בני מנשה.

יורי שטרן: למה צריך קואליציה אתם?

יורי שטרן: צריך לדרוש פתרונות לאחרים ולא לרדת עליהם.

יורי שטרן: מה רע?

יורי שטרן: הם חוזרים הביתה.

יורי שטרן: בסדר.

מירלה גל: מאחר שאני יכולה להתייחס רק לפעילות בתחום הגיור שמשרד הקליטה אמון עליה, תרשו לי להתייחס רק לפן הזה.

מירלה גל: אני חוזרת ומדגישה זאת: אנחנו לא אחראים על הגיור עצמו.

מירלה גל: זה בתחום אחריות מערך הגיור.

מירלה גל: בשנת 2004, עם פירוקו של משרד הדתות, קיבלנו את האחריות על המכון ללימודי יהדות.

מירלה גל: כמי שנמצאים בשר עם העולים ומכירים אותם טוב יותר מאחרים, ומאחר שנושא הגיור בנפשנו, נרתמנו למשימה.

מירלה גל: אני לא יכולה אלא לקרוא לה משימה לאומית.

מירלה גל: גם הרחבנו את הפעילות של המכון ללימודי יהדות, גם יצרנו נישות נוספות ללימודים, ומעבר לכך ראינו חובה לעצמנו להביא את המידע ואת ההסברה שנוגעים לנושא הגיור כמעט לכל בית בישראל.

מירלה גל: עשינו הרבה מאוד פעילויות בנושא הזה.

מירלה גל: היום יש הרבה מאוד מודעות לתחום הגיור.

מירלה גל: זה לא אומר שבהכרח כולם צובאים על דלתנו, אבל בהחלט יש הרבה יותר מודעות.

מירלה גל: יש גם עלייה משמעותית במספרים.

יורי שטרן: גם בין הפונים?

מירלה גל: בהחלט.

מירלה גל: לגבי הכיתות האזרחיות במכון ללימודי יהדות: עד לפני יומיים נפתחו 110 כיתות שבהן למדו כ-2,200 תלמידים, 72% מהם היו נשים, ו-69% היו מתחת לגיל 40.

מירלה גל: אנחנו ממקדים את הפעילות בנשים, ואני חושבת שברור לכולם למה.

מירלה גל: מטבע הדברים גם באות אלינו יותר נשים, כי הן מבינות את המשמעות.

מירלה גל: הצפי הוא לפתיחת 30 כיתות נוספות, שבהן יהיו כ-2,800 תלמידים בסך הכול.

מירלה גל: כיתות לחיילים ב"נתיב": 2,500 תלמידים בכל התוכניות.

מירלה גל: בחודש נובמבר ייפתחו כיתות נוספות.

מירלה גל: מעבר לכך, יש כיתות ללומדים באולפנים של משרד החינוך.

מירלה גל: פתחנו ערוץ חדש לסטודנטים בכמה אוניברסיטאות.

מירלה גל: המכון ללימודים נכנס לאוניברסיטאות, ושם הוא נתן את מסגרות הלימוד.

מירלה גל: השנה גם הצלחנו, בזכות הרבה מאוד פעילות שעשינו מול האוניברסיטאות, לפתוח מסגרת שבה חלק מהלימודים יהיו לצורכי הקרדיטציה באוניברסיטה.

יורי שטרן: מה זה אומר?

מירלה גל: חלק מהלימודים יוכרו להם.

מירלה גל: אנחנו מאמינים שכך נוכל להביא לפניות נוספות של סטודנטים שירצו ללמוד.

מירלה גל: עוד פרויקט חדש בתחום: כיתות בכפרי נוער, בשיתוף האגף לחינוך פנימייתי במשרד החינוך – כ-350 בני נוער שלומדים בפנימיות הדתיות.

יורי שטרן: כמה בסך הכול?

מירלה גל: תחזית של 6,670 לומדים.

מרינה סולודקין: פי שלושה ממה שהיה.

יורי שטרן: זה כולל את הממשיכים?

מירלה גל: לא כולל עולים מאתיופיה.

קריאה: אלו שלומדים ב-2005.

קולט אביטל: על זה תוסיף 3,600 בשנה, כרגע.

מירלה גל: נתוני מתגיירים לשנת 2005, מארצות חמ"ע ואחרים, אנשים שקיבלו תעודות המרה: עד ספטמבר 2,200 איש.

קולט אביטל: זה כולל את הצבא?

מירלה גל: כן.

מירלה גל: אפשר לראות שכבר בספטמבר אנחנו עומדים על כמעט כפול ממה שהיה לנו בכל שנת 2004, ובוודאי בשנים 2003 ו-2002.

מירלה גל: ביצענו הרבה מאוד פעילויות של שילוב תרבויות קולטים, תחרות ציורים של ילדי עולים, יידיש שפיל, קברטים ספרותיים, תערוכות.

מירלה גל: לא ארחיב.

מירלה גל: פעילויות לעידוד עלייה: פרויקטים שונים, תוכניות כמו עידוד עלייה.

מירלה גל: אני נאלצת להתקדם במהירות.

מירלה גל: תוכנית העלייה הקהילתית מוכרת לכם.

יורי שטרן: למה יש דגש כבד כל כך על המערב, כאשר כל ברית-המועצות מקבלת מקום זעום?

מירלה גל: קודם כול, זה לא מקום זעום.

יורי שטרן: הם מחצית העלייה.

מרינה סולודקין: יש מספרים, ואנחנו מרחיבים את הפעילות ב-2006.

יורי שטרן: הם מחצית העולים, וכאן זה 10% מסך הקבוצות.

מירלה גל: זה לא 10%.

מירלה גל: השנה, מתוך כלל התוכניות נתנו שש קבוצות לחמ"ע.

מירלה גל: הממשלה לוקחת על עצמה פרויקטים ייחודיים כמו עידוד עלייה מהמערב, למשל, וזו תוכנית אטרקטיבית.

מירלה גל: אסור לשכוח שלחמ"ע יש הרבה תוכניות אחרות שמתקיימות: "בית ראשון במולדת" ועוד.

קולט אביטל: מה עם "בית ראשון במולדת"?

קולט אביטל: הבעיה נפתרה?

מירלה גל: כן.

יורי שטרן: אני רוצה לומר לפרוטוקול, אני חושב שהתוכנית הזאת פשוט מעבירה אמצעים נוספים, על חשבון העלייה מברית-המועצות לשעבר.

יורי שטרן: זה על חשבון העלייה הזאת, כי זה מתוך אותה קופה.

יורי שטרן: תוכנית יוקרתית מתוך אותה קופה.

קולט אביטל: היפותטית, האם לדעתך יש אפשרויות כאלה או גדולות יותר של קבוצות מאורגנות של משפחות שיעלו מחמ"ע?

יורי שטרן: בוודאי.

יורי שטרן: כשביקרתם באוקראינה ראיתם את זה.

קולט אביטל: לא ראיתי את זה באוקראינה.

קולט אביטל: ראיתי שם דברים אחרים.

קולט אביטל: לא ראינו משפחות שעולות יחד.

קולט אביטל: ראינו את ההיפך.

יורי שטרן: ראיתם קהילות מאורגנות, שמסוגלות להרים את הפרויקטים האלה.

מירלה גל: אף-על-פי שקבענו מספרים לכל יישוב, בכל אותם מקרים שבהם ביקשו תוספות, וזה היה בעיקר אנשים מחמ"ע, זה ניתן.

מירלה גל: למשל בעכו התחילו עם 50 משפחות וגדלו.

מירלה גל: גם בקצרין.

מירלה גל: כשביקשו מאתנו תוספות, קיבלו את התוספות.

מירלה גל: עם זאת, אני חייבת לציין שיש לנו תוכניות שונות ליוצאי חמ"ע, והן לא מתקיימות במקומות אחרים.

מירלה גל: הדוגמה היא תוכנית "בית ראשון במולדת", שלא מתקיימת בהרבה מקומות אחרים.

מירלה גל: מרכז הכובד שלה הוא חמ"ע.

יורי שטרן: אז תרחיבו את זה לאחרים.

מירלה גל: אני רוצה לומר עוד משפט עקרוני: אם בעבר משרד הקליטה – ולא רק הוא, כולם – פעל באופן זהה בכל תהליך קליטת העלייה, היום אנחנו הרבה יותר ממוקדים מבחינת הצרכים.

מירלה גל: אנחנו בוחנים את הצרכים המיוחדים של כל אוכלוסייה, ארץ מוצא, מקצוע, כל מכנה משותף אחר.

מירלה גל: כך פועלת תפיסת השירות החדשה.

יורי שטרן: זה מצוין וזה נכון, אם זה לא יוצר אפליה במשאבים.

מירלה גל: זה לא יוצר אפליה במשאבים.

מירלה גל: ישנה תוכנית הפיילוט בצרפת.

קולט אביטל: זה הסיפור של הקבוצה החדשה, "נפש בנפש" הצרפתי שקם?

אריה אזולאי: לא, זה דבר ישיר של משרד הקליטה.

מירלה גל: הסוכנות היהודית לוקחת קבוצה של עולים, בודקת מקצועות, מעבירה אלינו את הפרטים מראש, אנחנו גם שולחים יועצי תעסוקה, ואנחנו משתדלים לעזור ככל הניתן.

אריה אזולאי: זה מאוד ממוקד ומצליח.

מירלה גל: אם זה יצליח, כמובן נרחיב זאת ככל שניתן.

מרינה סולודקין: אני רוצה להוסיף.

מרינה סולודקין: היום תהיה ישיבת תיאום בין משרד הקליטה לסוכנות ולגורמים אחרים במשרד ראש הממשלה.

מרינה סולודקין: אני רוצה לומר שגם אני, כמו חבר הכנסת שטרן, רואה מקום להרחיב את תוכניות המשפחה הצעירה, כמו מה שיש בעכו, לשטח של ברית-המועצות לשעבר.

מרינה סולודקין: צריך לומר: התנאים של עידוד העלייה לגבי המשפחות מהמערב ולגבי המשפחה הצעירה מברית-המועצות טובים יותר מהתוכניות האחרות.

מרינה סולודקין: דבר שני, אם תהיה לנו ירידה במספרים, זה משום עידוד העלייה שהרחבנו מאוד על צרפת ועל מדינות אחרות, ויש תוצאות, ולא באותה מידה,

יורי שטרן: הסוכנות מצמצמת באופן דרמטי את הפעילות שלה שם.

אריה אזולאי: לא בתחום העלייה.

אריה אזולאי: בתחום החינוך.

קולט אביטל: אגב, בצדק.

קולט אביטל: כשהיינו שם בביקור מצאנו שעובדים 1,800 אנשים בשכר רק על שטח רוסיה.

קולט אביטל: והתוצאות?

יורי שטרן: תלוי איך רואים את התוצאה.

מרינה סולודקין: אולי להגיע ממימון משכורות למימון תוכניות.

קולט אביטל: את זוכרת את זה?

מרינה סולודקין: אני זוכרת.

מרינה סולודקין: אני רוצה להביא את כולם לרוסיה.

מרינה סולודקין: לכן צריך להרחיב את תוכניות עידוד העלייה בנוסח הנוכחי לשטח הזה.

מרינה סולודקין: אני חושבת שאפשר להביא עוד עשרות אלפים.

קולט אביטל: אגב, אני חושבת שהעניין הוא יותר בדרך שמציגים, הדרך האגרסיבית שבה מוכרים את העניין, ולא במספר השליחים שם.

קולט אביטל: בסך הכול, התחרות שלנו, לפחות לגבי רוסיה היום, היא קשה מאוד.

קולט אביטל: תחרות עם גרמניה.

מרינה סולודקין: אין תחרות.

מרינה סולודקין: גרמניה סגרה.

קולט אביטל: עדיין, גם אם גרמניה סגרה קצת את הברז.

קולט אביטל: הם נותנים הרבה יותר.

מירלה גל: לא אלאה אתכם.

מירלה גל: עשינו הרבה פעילות, ולראשונה משרד הקליטה עשה פעילות אינטנסיבית מאוד במהלך המכבייה.

מירלה גל: קיימנו קשר עם הרבה מאוד גורמים.

קולט אביטל: כמה עלו?

אריה אזולאי: תהליך.

מירלה גל: סליחה.

מירלה גל: קודם כול, זרענו את הזרעים.

מירלה גל: יש לנו היום קשר, יש מאגרי מידע של כל מי שהשתתפו.

מירלה גל: בתקופת המכבייה עצמה כבר היה ספורטאי אחד לפחות שעלה.

מירלה גל: לא, שניים.

מירלה גל: יש כאלה שנמצאים במגעים.

יורי שטרן: זה פחות משנות השלושים.

מירלה גל: יש שבמגעים, ואנחנו מאמינים שהם יגיעו.

מירלה גל: היום יש לנו היכולת להיות בקשר עם כל האנשים.

מירלה גל: תשאלו אם כל האנשים שהגיעו למכבייה בהכרח היו מגיעים לירידי עלייה של הסוכנות בכל מיני מקומות – לא בהכרח.

מירלה גל: העובדה שהם היו בארץ ונחשפו, ולקחנו אותם לביקורים בכל מיני מקומות, ואנשים שלנו נפגשו אתם וחשפו גם בפניהם וגם בפני הוריהם את האפשרויות השונות – אני מאמינה שיהיה לכך ביטוי בסיכומו של דבר.

מירלה גל: אנחנו גם יודעים שמכלל הפעילות שאנחנו עושים בקרב תיירים בישראל לא פעם ולא פעמיים מגיעים למשרדי הסוכנות היהודית בחוץ-לארץ אנשים שמספרים שהיו בישראל ושמעו ונפגשו.

מירלה גל: אז יש לזה אפקט.

קולט אביטל: אני עכשיו עושה דבר בלתי חוקי.

קולט אביטל: אנחנו יושבים פה בזמן מליאה.

מירלה גל: נתקדם.

מירלה גל: אנחנו מנסים לקדם פרויקטים ייחודיים במקומות קטנים יותר, שפחות התמקדו בהם בעבר ואנחנו חושבים שיש להם פוטנציאל: בלגיה ומקומות אחרים.

מירלה גל: תושבים חוזרים: הרחבנו את הבתים הישראליים שלנו.

מירלה גל: יש לנו קשר, במסגרת הבתים הישראליים, עם כ-1000,000 משפחות.

מירלה גל: כהרגלנו, הפקנו להם חוברות מידע.

מירלה גל: עידוד חזרה של בני נוער וצעירים: יש שלושה גרעיני צבר.

מירלה גל: גם כאן הבעיה כבר נפתרה בחלקה וחלקה עוד ייפתר.

מירלה גל: שילשנו את מספר הגרעינים.

מירלה גל: פרויקט "בוא הביתה" בשיתוף התק"ם והסוכנות: תוכנית הרחבה של הקיבוצים.

מירלה גל: קיימנו סמינרים בחוץ-לארץ, ונכון להיום כ-215 משפחות נמצאות בתהליכי רישום מתקדם.

מירלה גל: הרבה מהאנשים הם דווקא תושבים חוזרים.

מירלה גל: המשרד נערך לקליטת עולי הפלשמורה, זה כבר הוצג בפני הוועדה.

יורי שטרן: בעניין התושבים החוזרים, התחלתם לפעול בקרב היורדים שחזרו לאוקראינה, לרוסיה?

יורי שטרן: זו כמות עצומה.

מירלה גל: עדיין לא.

מירלה גל: זו לא כמות עצומה.

קולט אביטל: אומרים שיש 58,000 איש ומ"נתיב" אנחנו שומעים שיש 5,000.

יורי שטרן: זה בלוף.

מירלה גל: אנחנו מעריכים שיש 50,000.

מירלה גל: יש כאלה שמשפחתם כאן והם שם.

מירלה גל: שלא יובן לא נכון, אני מצרה על כל מי שעלה לישראל ועזב, אבל כשמסתכלים מבחינת אחוזים כמה עלו מחבר העמים וכמה חזרו,

יורי שטרן: לא חשוב, זה עשרות אלפי אנשים.

קולט אביטל: יורי, הבעיה היא לא בדיוק הבעיה של משרד הקליטה.

קולט אביטל: רוב האנשים חזרו לשם משום שפה הם לא מצאו תעסוקה ושם הם כן מצאו תעסוקה.

קולט אביטל: הפתרון הוא במקום אחר: ליצור מקומות עבודה.

מירלה גל: זה לא רק זה.

מירלה גל: העולים מחבר העמים שלמדו בישראל ועבדו בישראל, יש להם ביקוש גבוה.

מירלה גל: אנחנו רואים פרסומים שמפתים אנשים לבוא מישראל ולעבוד – חברות ביטוח עוד.

מיכאל נודלמן: הם עובדים בכבוד, משכורת טובה.

מירלה גל: זה לא כי לא היה להם טוב כאן.

קולט אביטל: נכון, זה התנאים הכלכליים.

קולט אביטל: בואו נתקרב לסוף.

קולט אביטל: בשתי מילים, חוץ מזה שנערכתם, אני מבינה שאתם יוצאים בשבוע הבא לאתיופיה?

מירלה גל: רק בשבוע שעבר ממשלת אתיופיה הביעה את הסכמתה לקבל משלחת ישראלית כדי לנהל משא ומתן.

אריה אזולאי: כבר התקדמו.

מירלה גל: כבר התחלנו.

מירלה גל: למעשה כבר היו התכתבויות.

מירלה גל: הקרקע הוכנה.

מירלה גל: בשבוע הבא יוצאת משלחת כדי לנסות לקדם זאת.

מירלה גל: בסיכומו של דבר תעמוד בראש המשלחת סמנכ"לית משרד החוץ.

קולט אביטל: היא תסכם את נושא עולי הפלשמורה?

מירלה גל: סליחה.

קולט אביטל: לא, אני בעדה, אני רוצה להבין.

מירלה גל: תני לי להסביר.

מירלה גל: במשלחת ישתתפו הגורמים השונים.

מירלה גל: ההסכם הוא בין ממשלות.

מירלה גל: כיוון שכך, משרד החוץ הוא הגוף הרלוונטי לעניין הזה.

מירלה גל: אבל המשלחת כוללת נציגים של הגופים השונים שעוסקים בנושא.

מירלה גל: לא ארחיב, אבל קיימנו פעילות ייחודית גם נושא ההתנתקות מול העולים החדשים.

מירלה גל: כמה מילים על הרפורמה לשינוי.

מירלה גל: לאחר כשנה ושלושה חודשים – ואלו נתונים מאוד מעודדים מבחינתנו – חל גידול ריאלי של 19% במספר הפונים פיזית ללשכות, אף-על-פי שהיתה ירידה בעלייה.

מירלה גל: כמות הפניות הטלפוניות הכפילה את עצמה, עלייה של 102% אחוזים.

מירלה גל: גידול של 61% בייעוץ, הכוונה, מתן מידע ותמיכה.

מירלה גל: חל גידול יחסי של 107% בכמות הנרשמים לאולפנים.

מירלה גל: אני אומרת לכם: זו תוצאה ישירה של הטיפול האישי.

מירלה גל: אנחנו רצים אחרי האנשים, מוודאים שהם הולכים לאולפנים.

מירלה גל: בתחום התעסוקה חל גידול של 17% בפניות, וגידול של 31% בפניות לוועדת הערעורים, בין היתר משום שיועצי הקליטה האישיים בודקים כל דרך על מנת לוודא שהעולה מיצה את כל הזכויות שלו.

מירלה גל: בסך הכול השיטה החדשה של הרפורמה במשרד הקליטה הוכיחה את עצמה.

מירלה גל: אנחנו נערכים לחלקה השני.

מירלה גל: לא אתייחס לשנת 2006, בהנחה שבשבוע הבא אולי יהיה שר חדש, וייתכן שיהיו לו יעדים אחרים.

מירלה גל: אסיים כאן.

קולט אביטל: קודם כול, אני מבקשת להודות בשם כולנו, גם על המאמץ, גם על המצגת, גם על החשיבה, גם על הפרטים שניתנו לנו.

קולט אביטל: חלק מאתנו עוסקים בנושאים האלה יום-יום, ולכן יש לנו הרבה מאוד שאלות שלא הצלחנו להעלות כאן.

קולט אביטל: יש גם שאלות, לפחות לי, ברמה הקונצפטואלית.

קולט אביטל: כשאנחנו שואלים איך נערכים כדי לקלוט את העלייה של הפלשמורה, לי יש שאלות מאוד קונצפטואליות.

קולט אביטל: לכן הייתי מבקשת שנקיים דיון, ואם אני צריכה לפרש או לפרט, הרי בסך הכול אני לא טעונת שאתם לא משקיעים מחשבה או אמצעים.

קולט אביטל: אבל לצערנו אנחנו מתסכלים היום, כל השנה, ואנחנו רואים את הבעיות כאן.

קולט אביטל: אנחנו רואים את מי שלא נקלטים, אנחנו רואים את הבעיות בעיירות הפיתוח, כמו קריית-מלאכי ואחרות, אנחנו רואים את בעיות האבטלה, אנחנו רואים שעולים אתיופים אקדמאים לא נקלטים בשוק העבודה, שלילדים יש בעיות בבתי הספר וכו'.

קולט אביטל: לכן, חוץ מזה שאנחנו מבקשים שתבואי שוב כדי שנוכל להציב את כל השאלות האלה, , אנחנו רוצים לקיים דיון ממושך יותר או יום עיון, כדי לבוא עם חשיבה קצת אחרת.

קולט אביטל: זאת בעיקר לקראת האפשרות – שאני מאוד מקווה שתתרחש – שיותר עולים יגיעו מאתיופיה, או לפחות נכפיל את מספרם.

קולט אביטל: מה אנחנו עושים כדי לא ליצור ישראל שנייה ושלישית כאן?

קולט אביטל: מה אנחנו עושים כדי שהאנשים האלה ירגישו חלק מהחברה הישראלית?

קולט אביטל: אני מתרשמת שיש עדיין בעיות.

מרינה סולודקין: ישראל רביעית.

קולט אביטל: יש תחושה כבדה.

קולט אביטל: חלק מזה טבעי.

קולט אביטל: כל מי שעבר את זה יודע שלהתחיל להרגיש שייך זה תהליך ארוך וממושך, אבל יש הבדל בין התהליך שאנשים עוברים כדי להרגיש שייכים לבין העובדה שהמון חלקים בחברה הישראלית נותנים לעולים תחושה שהם לא שייכים, בלשון המעטה.

קולט אביטל: אז ברשותך חוץ מהתודה, אנחנו נזמן דיון נוסף.

קולט אביטל: החברים שלנו בוועדה יציגו את השאלות.

מירלה גל: אני רוצה לומר רק משפט אחד לסיכום: קודם כול, תודה רבה.

מירלה גל: אני כבר מרגישה בת בית בוועדה, ויש הרבה מאוד אנשים שעוזרים לנו בפעילות: חברי כנסת, משרדי ממשלה אחרים, הסוכנות היהודית, הפרויקט הלאומי האתיופי, ובראש ובראשונה עובדי משרד הקליטה, שעושים עבודה נפלאה.